****

**TLAČOVÁ SPRÁVA**

**31. marec 2015**

Už zajtra sa v Kine Lumière začne

podujatie Divácke a festivalové hity

**Už zajtra sa v Kine Lumière začne podujatie Divácke a festivalové hity, ktoré predstaví doma a v zahraničí úspešné slovenské filmy za posledných päť rokov. Podujatie je pozvánkou na 1. bilančnú prehliadku Týždeň slovenského filmu s tvorbou uplynulého roka a diváci vďaka nemu uvidia slovenské filmy, ktoré sa už bežne v kinách nepremietajú. Divácke a festivalové hity sú v programe Kina Lumière do 12. apríla.**

Ako prvý titul sa už túto stredu premietne historický film *Legenda o Lietajúcom Cypriánovi* (2010) od režisérky Mariany Čengel Solčanskej. Rozpráva starú legendu o tajomnom mníchovi Cypriánovi, ktorý si zostrojil lietajúci stroj a odletel na ňom k Bohu. Film získal Igrica a Cenu slovenskej filmovej kritiky za rok 2010, do prehliadky je zaradený vďaka tomu, že s 57 583 divákmi sa stal 12. najnavštevovanejším domácim filmom v ére samostatnosti. V prehliadke reprezentuje kolekciu diváckych hitov, ktorú určuje kritérium návštevnosti 50 000 divákov v domácich kinách.

Zostavu festivalových hitov, ktoré zaujali alebo boli ocenené na zahraničných festivaloch, otvorí dokument *Hranica* (2009). Film úspešného slovenského dokumentaristu Jara Vojteka približuje život v slovenskej dedine Slemence na východnej hranici Európy s Ukrajinou, ktorú v auguste 1946 Červená armáda rozdelila na dve časti. Jedna zostala na Slovensku (vtedajšie Československo), druhá pripadla Ukrajine (vtedajší Sovietsky zväz). Nezmyselne vytýčená hranica, podobná povestnému berlínskemu múru, rozdeľuje majetky, cintorín a najbližšie rodiny ešte aj dnes. Film získal Cenu za najlepší dokumentárny film Strednej a Východnej Európy na 13. MFDF Jihlava 2009.

Súčasťou podujatia budú aj projekcie krátkych filmov, ktoré v slovenskej distribúcii majú minimálny priestor na uvedenie, hoci mnohé z nich zaznamenali ohlas v zahraničí. *„Mimoriadnych festivalových úspechov sa za ostatné roky dostalo aj krátkometrážnej tvorbe, ktorú zastupuje štvorica filmov, a to* Pandy *Matúša Vizára,* Sneh *režisérky Šebestovej,* Arsy-Versy *Mira Rema a* Posledný autobus *autorskej dvojice Martin Snopek a Ivana Laučíková. Do výberu sme zaradili aj stredometrážnu verziu filmu Mátyása Priklera* Ďakujem, dobre *a žáner cestopisného dokumentu reprezentuje jeho najvýraznejší predstaviteľ Pavol Barabáš s filmom* Trou de Fer: Železná diera*,“* hovorí člen programového tímu podujatia Pavel Smejkal.

Podujatie Divácke a festivalové hity počas prvého týždňa uvedie jeden film denne, druhý týždeň ponúkne po dva filmy. Potrvá do 12. apríla a ukončí ho historický veľkofilm *Bathory* (2008) Juraja Jakubiska, najdrahší filmový projekt v strednej Európe, ktorý sa so 432 300 divákmi stal najnavštevovanejším domácim filmom v ére samostatného Slovenska.

Divácke a festivalové hity celkovo uvedú 23 filmov, z toho 7 celovečerných diváckych hitov, 10 celovečerných a 6 krátkometrážnych a stredometrážnych festivalových hitov. Na výbere filmov sa podieľali Pavel Smejkal a Miro Ulman v spolupráci s filmovými teoretičkami Janou Dudkovou za oblasť hraného filmu, Máriou Ferenčuhovou-Ridzoňovou za oblasť dokumentárneho filmu a Evou Šoškovou za animovaný film, ktoré budú mať na bilančnej prehliadke Týždeň slovenského filmu odborné príspevky hodnotenia tvorby uplynulého roka. Viac informácií a program prehliadky nájdete na [www.tyzdenfilmu.sk](http://www.tyzdenfilmu.sk).

**x x x**

Prehliadka Týždeň slovenského filmu sa uskutoční v termíne od 13. do 19. apríla 2015 v Kine Lumière v Bratislave, sprievodné podujatie Divácke a festivalové hity 2008 – 2013 sa bude konať v dňoch od 1. do 12. apríla 2015 v rovnakých priestoroch. Organizuje ju Slovenská filmová a televízna akadémia (SFTA), jej spoluorganizátormi sú Slovenský filmový ústav (SFÚ) a Rozhlas a televízia Slovenska (RTVS). Partnerom prehliadky Týždeň slovenského filmu je autorská spoločnosť LITA.

Podujatie sa koná pod záštitou ministra kultúry Slovenskej republiky.

Podujatie finančne podporil



Podujatie finančne podporilo



**Divácke a festivalové hity 2008 – 2013 / 1. – 12. apríl 2015**

**1.4. streda** 20:00 **Legenda o Lietajúcom Cypriánovi •** Mariana Čengel Solčanská **•** 2010 **•** 108‘

**2.4. štvrtok** 20:00 **Hranica •** Jaro Vojtek **•** 2009 **•** 72’

**3.4. piatok** 20:00 **Zázrak •** Juraj Lehotský **•** 2013 **•** 78’**•** AT

**4.4. sobota** 20:00 **BRATISLAVAfilm •** Jakub Kroner **•** 2009 **•** 78’

**5.4. nedeľa** 18:00 **Pásmo krátkych filmov** 2009 – 2013 **•** 90’

**Pandy •** Matúš Vizár **•** 2013 **•** 11‘

**Posledný autobus •** Martin Snopek, Ivana Laučíková **•** 2011 **•** 16‘**•** AT

**Arsy-Versy** **•** Miro Remo **•** 2009 **•** 23‘**•** AT

**Ďakujem, dobre** **•** Mátyás Prikler **•** 2009 **•** 40‘

**5.4. nedeľa** 20:00 **Kandidát •** Jonáš Karásek **•** 2013 **•** 105’**•** AT

**6.4. pondelok** 20:00 **Sneh •** Ivana Šebestová **•** 2013 **•** 18’ **•** AT

**Trou de Fer: Železná diera •** Pavol Barabáš **•** 2011 **•** 56’

**7.4. utorok** 18:00 **Cigán •** Martin Šulík **•** 2011 **•** 108’ **•** AT

**7.4. utorok** 20:00 **Slepé lásky •** Juraj Lehotský **•** 2008 **•** 77’**•** AT

**8.4. streda** 18:00 **Až do mesta Aš •** Iveta Grófová **•** 2012 **•** 82’ **•** AT

**8.4. streda** 20:00 **Pokoj v duši •** Vlado Balko **•** 2009 **•** 89’ **•** AT

**9.4. štvrtok** 18:00 **Osadné •** Marko Škop **•** 2009 **•** 65’

**9.4. štvrtok** 20:00 **Môj pes Killer •** Mira Fornay **•** 2013 **•** 90’ **•** AT

**10.4. piatok** 18:00 **Ako sa varia dejiny •** Peter Kerekes **•** 2009 **•** 88’

**10.4. piatok** 20:00 **Lóve •** Jakub Kroner **•** 2011 **•** 90’ **•** AT

**11.4. sobota** 18:00 **Dom •** Zuzana Liová **•** 2011 **•** 100’ **•** AT

**11.4. sobota** 20:00 **Jánošík. Pravdivá história •** Agnieszka Holland, Kasia Adamik **•** 2009 **•** 135’ **•** AT

**12.4. nedeľa** 18:00 **Kauza Cervanová** **•** Robert Kirchhoff **•** 2013 **•** 100’ **•** AT

**12.4. nedeľa** 20:00 **Bathory •** Juraj Jakubisko **•** 2008 **•** 138’ **•** AT

**kontakt**: Simona Nôtová, tlačová tajomníčka SFÚ, tel.: +421 2 57 10 15 42, fax: +421 2 52 73 32 14, [simona.notova@sfu.sk](mailto:simona.notova@sfu.sk)